মেরীর সংসারে মেয়েরা রাঁধাবাড়া, ঘর নিকোনো, কাচাকুচি, বাতিদান পরিষ্কার, ফলফুলের বাগান তদারকি করা ছাড়া সেলাই-ফোঁড়াই, উল কাটা বোনা সবই শিখত এবং করত। কর্ত্রীদের শোওয়ার ঘরের একপাশে থাকত আঁতুরের জায়গা, সেখানেই থাকত কাঠের তাঁত। পরিবারের মানুষদের জামাকাপড় বো: বিছানাপত্র, শৌখীন কুশন, সবই হাতে তৈরী করত মেয়েরা। মেরীর শোওয়ার ঘরেও কাঠের ছোট তাঁত, তার একপাশে বড় চুবড়ি ভর্তি সাদা তুলতুলে তুলো রাখা। জন্-এর দ্বিতীয় ব্যবসা ছিল উলের। তবে মেরী অবস্থাপন্ন ঘরের কর্ত্রী। তাঁকে বিছানাপত্র নিজে হাতে করে বানাতে হত না। তিনি ছেলেমেয়ে, স্বামী ও নিজের প্রয়োজনীয় জামাকাপড় বানাতেন। ঘোড়ার চুল, পাখির পালক বা উল ভরে কুশন কাভার, এবং কাপড়ের টুকরো আর রঙীন সুতো দিয়ে শৌখীন ওয়াল হ্যাঙ্গিং — এসব শখের জিনিসপত্র বানাতেন।